b'\n_START_ARTICLE_\nKrim (gora)\n_START_SECTION_\nZgodovina\n_START_PARAGRAPH_\n\xc4\x8ceprav gora izrazito izstopa iz Ljubljanskega barja, skozi starej\xc5\xa1o zgodovino ni imela pomembne vloge. Leta 1817 so geodeti na njem postavili trigonometri\xc4\x8dno to\xc4\x8dko I. reda s \xc5\xa1tevilko 172, ki so jo uporabljali za koordinatno izhodi\xc5\xa1\xc4\x8de pri katastrski izmeri De\xc5\xbeele Kranjske, Primorja in Istre. Izmera je trajala med letoma 1817 in 1828, o dogodku pri\xc4\x8da bronasta spominska plo\xc5\xa1\xc4\x8da na zidu planinske ko\xc4\x8de. Med drugo svetovno vojno so se na Krimu in njegovi okolici zaradi te\xc5\xbeko dostopnega terena in obse\xc5\xbenih gozdov zadr\xc5\xbeevale \xc5\xa1tevilne partizanske enote. Leta 1942 je bila tako pod Krimom v bli\xc5\xbeini I\xc5\xa1kega vintgarja postavljena partizanska bolni\xc5\xa1nica Krvavice._NEWLINE_Z razvojem radijske tehnike je Krim zaradi svoje dominantne lokacije postajal vedno bolj zanimiv. Leta 1971 so za\xc4\x8deli na njem graditi RTV oddajnik z namenom, da bi s televizijskim signalom pokrili obmo\xc4\x8dja, kamor radijski signali oddajnikov Krvavec in Ljubljanski grad niso segli. Za lokacijo se je za\xc4\x8dela zanimati tudi jugoslovanska vojska, ki je so\xc4\x8dasno z RTV oddajnikom za\xc4\x8dela graditi svoje objekte. Od takrat naprej je bil vrh Krima zaprt za javnost, planinci in pohodniki so se lahko povzpeli le do t. i. malega Krima. V \xc4\x8dasu voja\xc5\xa1ke zasedbe vrha je na njem delovala pomembna radijska to\xc4\x8dka JLA, ki je z radijskimi in radio-relejnimi zvezami pokrivala ve\xc4\x8dji del Slovenije in vzdr\xc5\xbeevala zvezo z ostalimi podobnimi to\xc4\x8dkami po Sloveniji in Jugoslaviji. Glede na zunanje ostanke objektov je mo\xc4\x8d sklepati, da je \xc5\xa1lo za podoben voja\xc5\xa1ki objekt, kakr\xc5\xa1nega danes lahko vidimo na Guslici v pogorju Risnjaka in Petrovi gori na hrva\xc5\xa1kem. Leta 1991, med osamosvojitveno vojno, je teritorialna obramba poizku\xc5\xa1ala posadko objekta prisiliti k vdaji, vendar se ji to ni posre\xc4\x8dilo. Objekt je v rokah JLA ostal do oktobra 1991, ko se je iz Slovenije umaknila celotna armada. Po letu 1991 je vrh ponovno postal dostopen za javnost, danes objekte uporablja Slovenska vojska ob njih pa stoji planinska ko\xc4\x8da, ki jo vsako leto obi\xc5\xa1\xc4\x8de ve\xc4\x8d kot tiso\xc4\x8d planincev in pohodnikov.'